Il-Ministru tas-Saħħa Godfrey Farrugia ħabbar li fl-aħħar jiem kien iffirmat ftehim mal-Queen Mary University of London biex il-Barth Medical School twaqqaf skola medika f’Malta. Il-Ministru Farrugia qal li din l-iskola se ġġib lejn il-pajjiz l-aqwa professuri fl-istudju tal-mediċina f’Malta. Waqt laqgħa mal-pubbliku fis-sensiela “Viċin Tiegħek, Gvern li jisma” fid-daħla tal-isptar Mater Dei, il-Ministru Farrugia ħabbar ukoll investiment ta’ “€200,000 li se jibda jingħata s-servizz ta’ kimoterapija għall-kura tal-kanċer f’Għawdex. Huwa spjega wkoll li l-Gvern ser jintroduċi sistema ta’ vouchers biex jingħataw diversi servizzi. Qal li din is-sistema tħares lejn il-bżonnijiet partikolari tal-pazjent filwaqt li l-karta s-safra hija sistema vaga. Dr Farrugia qal ukoll lid-disa’ ċentri tas-saħħa madwar il-pajjiż se jkunu mgħammra ferm aħjar biex jagħtu servizzi komplut fosthom se jibdew jagħtu riżultati tad-demm dak il-ħin stess li l-pazjent imur jagħti d-demm u mhux wara tlett ijiem biex b’hekk il-pazjent ikun jaf x’għandu jagħmel mill-ewwel u mhux jistenna tlett ijiem kif qed isir.